






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Sytain 300 mg kietosios kapsulės


2.	KOKYBINĖ IR KIEKYBINĖ SUDĖTIS

Kiekvienoje kietojoje kapsulėje yra 300 mg erdosteino.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Kietoji kapsulė

Balti granuliuoti arba šiek tiek suspausti milteliai kietojoje kapsulėje su matiniu gelsvu korpusu ir matiniu žaliu dangteliu; kapsulės ilgis – maždaug 19 mm. 


4.	KLINIKINĖ INFORMACIJA

4.1	Terapinės indikacijos

Sytain mažina bronchų sekreto klampumą ir yra skirtas ūminių ir lėtinių viršutinių bei apatinių kvėpavimo takų ligų, tokių kaip bronchitas, rinitas, sinusitas, laringofaringitas, lėtinio bronchito paūmėjimai, lėtinė obstrukcinė plaučių liga (LOPL), hipersekrecinė bronchinė astma, bronchektazės, gydymui.
Sytain taip pat pasižymi apsauginiu poveikiu nuo kvėpavimo takų ligų paūmėjimo ir yra skirtas esant stabiliam lėtiniam bronchitui, taip pat rūkantiems asmenims, siekiant išvengti pasikartojančių infekcijų epizodų, pvz., žiemos sezonu ir kt.
Sytain taip pat skirtas adjuvantiniam gydymui su antibiotikais, kai paūmėja bakterinė infekcija.
Sytain taip pat vartojamas komplikacijų po operacijos, tokių kaip pneumonija ar atelektazė, profilaktikai.
Sytain skirtas suaugusiesiems.

4.2	Dozavimas ir vartojimo metodas

Dozavimas
Suaugusiems
1 kapsulė (300 mg) 2–3 kartus per parą.

Gydymo trukmė
Terapinis poveikis pasireiškia po 3–4 gydymo parų. Savarankiško gydymo trukmė – ne ilgiau kaip 7 paros.
Sergant lėtinėmis ligomis, erdosteinas gali būti vartojamas ilgalaikiam gydymui, tačiau tik prižiūrint gydytojui.

Ypatingos populiacijos

Senyviems pacientams
Dozės koreguoti nereikia.

Pacientams, kurių inkstų funkcija sutrikusi
Erdosteino draudžiama vartoti pacientams, kuriems yra sunkus inkstų funkcijos sutrikimas (kreatinino klirensas mažesnis nei 25 ml/min) (žr. 4.3 skyrių).

Pacientams, kurių kepenų funkcija sutrikusi
Šio vaistinio preparato draudžiama vartoti esant kepenų sutrikimams (pvz., šarminės fosfatazės ar transaminazių aktyvumo serume padidėjimui ir kt.) (žr. 4.3 skyrių).

Vaikų populiacija
Vaistinis preparatas nėra skirtas vaikams ir paaugliams iki 18 metų.

Vartojimo metodas 
Vartoti per burną. Kapsulę galima vartoti prieš valgį, valgio metu arba po valgio. Kapsulę reikia nuryti visą, užgeriant stikline vandens.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai ir veikliosioms medžiagoms, kuriose yra laisvų SH grupių.

Be to, Sytain draudžiama vartoti:
-	esant kepenų sutrikimams (pvz., padidėjęs šarminės fosfatazės ar transaminazių aktyvumas serume ir kt.),
-	esant sunkiam inkstų funkcijos sutrikimui (kreatinino klirensas mažesnis nei 25 ml/min.),
-	esant homocistinurijai (vaistinis preparatas yra homocisteino šaltinis ir kol kas nėra duomenų apie erdosteino vartojimą esant įgimtiems aminorūgščių metabolizmo sutrikimams, ypač pacientams, kurie privalo laikytis dietos be metionino).

4.4	Specialūs įspėjimai ir atsargumo priemonės

Pasireiškus klasikiniams padidėjusio jautrumo simptomams, gydymą būtina nedelsiant nutraukti.
Vaistinio preparato vartojimas kartu su kosulį slopinančiais vaistiniais preparatais nėra racionaliai pagrįstas ir gali sukelti sekreto kaupimąsi bronchų medyje, dėl ko padidėja superinfekcijos ar bronchų spazmo rizika.

Vaistinio preparato reikia vartoti atsargiai pacientams, kuriems yra sutrikęs kosulio refleksas arba yra mukociliarinio klirenso sutrikimų (dėl didelio gleivių kiekio kaupimosi rizikos).

Vaistinio preparato taip pat reikia atsargiai skirti pacientams, sergantiems skrandžio ar dvylikapirštės žarnos opa.

Jei būklė nepagerėja, reikia apsvarstyti dozės keitimą arba gydymo nutraukimą.

4.5	Sąveika su kitais vaistiniais preparatais ir kitokia sąveika

Jokios nepageidaujamos sąveikos su vaistiniais preparatais, dažniausiai vartojamais kvėpavimo takų infekcijų ir lėtinės obstrukcinės plaučių ligos gydymui, tokiais kaip teofilinas, bronchus plečiantys vaistiniai preparatai, eritromicinas, amoksicilinas ar sulfametoprimas (sulfametoksazolas ir trimetoprimas), nebuvo pastebėta. Erdosteinas sustiprina kai kurių antibiotikų (pvz., amoksicilino, klaritromicino), kurie gali būti vartojami gydymo tikslais, poveikį. Nustatytas sinerginis poveikis su budezonidu ir salbutamoliu.

Vaistinio preparato negalima vartoti kartu su vaistiniais preparatais nuo kosulio (žr. 4.4 skyrių).

4.6	Vaisingumas, nėštumo ir žindymo laikotarpis

Nors ikiklinikinių tyrimų metu embriono ir vaisiaus įgimtų formavimosi ydų nepastebėta, informacijos apie erdosteino vartojimą nėštumo ir žindymo laikotarpiu moterims yra nedaug.

Sytain neturi būti vartojamas nėštumo ar žindymo laikotarpiu.

4.7	Poveikis gebėjimui vairuoti ir valdyti mechanizmus

Neigiamo poveikio dėmesiui nebuvo pastebėta. 

4.8	Nepageidaujamas poveikis

Erdosteino vartojimas kartais gali sukelti virškinimo trakto šalutinį poveikį, pvz., rėmenį, pykinimą arba, retais atvejais, viduriavimą. Kai kuriais atvejais gydymo pradžioje buvo pastebėtas skonio praradimas arba sutrikęs skonio pojūtis.

Padidėjusio jautrumo reakcijos, pvz., odos bėrimas ar netikėta hiperpireksija, yra labai retos.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Iki šiol perdozavimo atvejų neaprašyta.
Perdozavus arba vaikui netyčia prarijus, rekomenduojamas simptominis gydymas.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – vaistiniai preparatai nuo kosulio ir peršalimo, mukolitikai, ATC kodas – R05CB15.

Erdosteinas yra mukomoduliacinė medžiaga, veikianti per aktyvius metabolitus. Metabolituose yra laisvų tiolių grupių, kurios ardo disulfidinius tiltelius, jungiančius glikoproteinų skaidulas, todėl sumažėja gleivių elastingumas ir klampumas. Dėl to palengvėja kvėpavimo takų sekretų pašalinimas ir mukociliarinis mechanizmas tampa efektyvesnis pašalinant gleives ir skreplius iš viršutinių ir apatinių kvėpavimo takų.
Erdosteinas taip pat sumažina G+ ir G- bakterijų gebėjimą prilipti prie kvėpavimo takų epitelio. Šis antibakterinis antiadhezinis poveikis, įrodytas in vitro, gali sumažinti bakterijų kolonizaciją ir sumažinti bakterinę superinfekcijos riziką.
Erdosteinas veikia kaip laisvųjų deguonies radikalų gaudytojas, taip pat neleidžia jiems susidaryti „vietoje“ ir žymiai sumažina 8-izoprostano, kaip lipidų peroksidacijos žymens, kiekį. Erdosteino priešuždegiminis poveikis in vitro ir in vivo taip pat pasireiškė sumažėjusia kai kurių uždegimą skatinančių citokinų (IL-6, IL-8) gamyba.
Jis neutralizuoja alfa-1-antitripsino slopinimą tabako dūmais, užkertant kelią kvėpavimo takų pažeidimams dėl smogo ir rūkymo.
Jis taip pat padidina IgA koncentraciją LOPL sergančių pacientų kvėpavimo takuose ir apsaugo nuo rūkymo sukelto granulocitų slopinimo. Jis taip pat padidina amoksicilino koncentraciją bronchų sekrete, todėl jų vartojimas kartu pradeda veikti greičiau nei vien amoksicilino. LOPL sergantiems pacientams aštuonis mėnesius trukęs gydymas erdosteinu sumažino ūminių paūmėjimų skaičių ir pagerino gyvenimo kokybę.

Sytain poveikis pasiekiamas maždaug po 3–4 gydymo parų. Pats erdosteinas neturi laisvųjų SH radikalų, todėl rekomenduojamomis dozėmis jis labai mažai veikia virškinimo traktą, o jo šalutinis poveikis virškinimo traktui nesiskiria nuo placebo.

5.2	Farmakokinetinės savybės

Absorbcija
Erdosteinas greitai absorbuojamas ir kepenyse metabolizuojamas į mažiausiai 3 aktyvius metabolitus, iš kurių gausiausias (%) ir stipriausias yra N-tiodiglikolilhomocisteinas (1 metabolitas arba M1). Pagrindiniai farmakokinetiniai parametrai (atsižvelgiant į M1) išgėrus 300 mg erdosteino, yra tokie: Cmax: 3,46 µg/ml, Tmax: 1,48 val., AUC (0-24 val.): 12,09 mg/l/val. 64,5 % erdosteino jungiasi su plazmos baltymais. Jis išsiskiria su šlapimu ir išmatomis, kuriuose yra tik neorganinių sulfatų.

Eliminacija
Pusinės eliminacijos laikas (viso vaistinio preparato, t. y. erdosteino ir jo metabolitų) yra ilgesnis nei 5 valandos. Pakartotinis vartojimas ar maisto vartojimas kartu neturi įtakos vaistinio preparato farmakokinetiniam profiliui. Nebuvo pastebėta kaupimosi ar fermentų indukcijos.
Kepenų funkcijos sutrikimo atveju pastebėtas Cmax ir AUC verčių padidėjimas.
Be to, esant sunkiam kepenų funkcijos sutrikimui, pastebėtas pusinės eliminacijos laiko pailgėjimas. Esant sunkiam inkstų nepakankamumui, yra metabolitų kaupimosi rizika.

5.3	Ikiklinikinių saugumo tyrimų duomenys

Visų dozių ūminis erdosteino toksiškumas yra mažas, LD50 svyruoja nuo 3 500 iki 5 000 mg/kg. Poūmio toksiškumo tyrimų metu (4 savaitės) netoksiškos dozės šunims ir žiurkėms buvo 100 – 1 000 mg/kg per parą; didesnės dozės sukėlė kepenų svorio padidėjimą. Lėtinis toksiškumas (ilgiau nei 26 savaitės) taip pat yra mažas, didžiausios netoksiškos dozės šunims ir žiurkėms buvo 200–1 000 mg/kg per parą. Didesnės dozės taip pat sukėlė kepenų svorio padidėjimą. Nenustatyta jokio neigiamo poveikio plaučiams, kepenims, širdžiai ir inkstams. Vartojant itin dideles dozes (4 000 mg/kg), pastebėtas raminamasis poveikis CNS. Vietinis toleravimas buvo geras po vartojimo per burną, inhaliacinio ir rektalinio vartojimo. In vitro ar in vivo tyrimuose mutageninis erdosteino potencialas nenustatytas.


6.	FARMACINĖ INFORMACIJA

6.1	Pagalbinių medžiagų sąrašas

Kapsulės turinys
Povidonas K30
Mikrokristalinė celiuliozė
Magnio stearatas

Kapsulės apvalkalo sudėtis
Želatina
Titano dioksidas (E171)
Geltonasis geležies oksidas (E172)
Indigokarminas (E132)

6.2	Nesuderinamumas

Duomenys nebūtini. 

6.3	Tinkamumo laikas

2 metai

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys 

Kapsulės supakuotos į PVC/PVDC/aliuminio lizdines plokšteles, kurios įdėtos į kartoninę dėžutę.

Pakuotės dydis: 10 arba 20 kapsulių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Specialių reikalavimų nėra. 


7.	REGISTRUOTOJAS

Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija


8.	REGISTRACIJOS PAŽYMĖJIMO NUMERIS (-IAI)

LT/1/26/6150/001 – N10
LT/1/26/6150/002 – N20


9.	REGISTRAVIMO / PERREGISTRAVIMO DATA

Registravimo data 2026 m. rugsėjo 18 d. 


10.	TEKSTO PERŽIŪROS DATA

2026 m. rugsėjo 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI






A.	GAMINTOJAS, ATSAKINGAS UŽ SERIJŲ IŠLEIDIMĄ

Gamintojo, atsakingo už serijų išleidimą, pavadinimas ir adresas

Balkanpharma Razgrad AD
68 Aprilsko vastanie bld. 
Razgrad 7200 
Bulgarija 


B.	TIEKIMO IR VARTOJIMO SĄLYGOS AR APRIBOJIMAI

Nereceptinis vaistinis preparatas.
























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Sytain 300 mg kietosios kapsulės 
erdosteinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje kietojoje kapsulėje yra 300 mg erdosteino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Kietoji kapsulė

10 kietųjų kapsulių
20 kietųjų kapsulių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański
Lenkija
{logotipas POLPHARMA}


12.	REGISTRACIJOS PAŽYMĖJIMO NUMERIS (-IAI) 

LT/1/26/6150/001 – N10
LT/1/26/6150/002 – N20


13.	SERIJOS NUMERIS 

Lot


14.	PARDAVIMO (IŠDAVIMO) TVARKA

Nereceptinis vaistas


15.	VARTOJIMO INSTRUKCIJA

Šlapias kosulys

Palengvina atsikosėjimą

Vartojimo indikacijos
Sytain skirtas ūminių viršutinių ir apatinių kvėpavimo takų ligų, kurias lydi gleivių išsiskyrimas ir produktyvus kosulys, tokių kaip ūminis bronchitas, rinitas, sinusitas ir laringofaringitas, gydymui.

Dozavimas
Suaugusiesiems: įprasta dozė yra 1 kapsulė (300 mg) 2–3 kartus per parą.


16.	INFORMACIJA BRAILIO RAŠTU

sytain 300 mg


17.	UNIKALUS IDENTIFIKATORIUS – 2D BRŪKŠNINIS KODAS

Duomenys nebūtini. 


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS


Duomenys nebūtini.



MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ 


1.	VAISTINIO PREPARATO PAVADINIMAS

Sytain 300 mg kietosios kapsulės
erdosteinum


2.	REGISTRUOTOJO PAVADINIMAS

{logotipas POLPHARMA}


3.	TINKAMUMO LAIKAS

EXP {mmMMMM}


4.	SERIJOS NUMERIS

Lot


5.	KITA



























B. PAKUOTĖS LAPELIS

Pakuotės lapelis: informacija pacientui

Sytain 300 mg kietosios kapsulės
erdosteinas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti. 
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Sytain ir kam jis vartojamas 
2.	Kas žinotina prieš vartojant Sytain   
3.	Kaip vartoti Sytain  
4.	Galimas šalutinis poveikis 
5.	Kaip laikyti Sytain  
6.	Pakuotės turinys ir kita informacija


1.	Kas yra Sytain ir kam jis vartojamas

Sytain sudėtyje yra veikliosios medžiagos erdosteino, kuris mažina gleivių klampumą kvėpavimo takuose, todėl jas lengviau atkosėti.

Sytain skirtas ūminių viršutinių ir apatinių kvėpavimo takų ligų, kurias lydi gleivių išsiskyrimas ir produktyvus kosulys, tokių kaip ūminis bronchitas, rinitas, sinusitas ir laringofaringitas, gydymui.

Tik pasitarus su gydytoju, Sytain galima vartoti:
-	paūmėjus lėtiniam bronchitui, lėtinei obstrukcinei plaučių ligai, bronchinei astmai su padidėjusia gleivių sekrecija ir bronchektazei (lėtinei plaučių ligai, kai kvėpavimo takai išsiplečia ir pažeidžiami, dėl to kosėjama su dideliu gleivių kiekiu),
-	bronchų ligų, ypač stabilaus lėtinio bronchito, paūmėjimui išvengti, net ir rūkantiems asmenims, arba pasikartojančių infekcinių epizodų, pvz., žiemos sezonu, profilaktikai;
-	adjuvantiniam (pagalbiniam) gydymui su antibiotikais, paūmėjus kvėpavimo takų ligai su bakterine infekcija;
-	komplikacijų po operacijos, tokių kaip pneumonija ar atelektazė, profilaktikai.

Šis vaistas skirtas suaugusiesiems.


2.	Kas žinotina prieš vartojant Sytain

Sytain vartoti draudžiama:
-	jeigu yra alergija erdosteinui arba bet kuriai pagalbinei šio vaisto medžiagai (jos išvardytos 6 skyriuje),
-	jeigu sergate sunkiomis kepenų ir inkstų ligomis,
-	jeigu sergate paveldimu aminorūgščių metabolizmo sutrikimu, pvz., homocistinurija (reta genetinė liga, kurios metu organizmas negali įsisavinti aminorūgšties homocisteino).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Sytain.

Jei turite problemų su kosuliu (pvz., susilpnėjęs kosulio refleksas) arba sergate skrandžio ar dvylikapirštės žarnos opa, prieš vartodami šį vaistą pasitarkite su gydytoju arba vaistininku.

Jei būklė nepagerėja, gydytojas apsvarstys galimybę pakeisti dozę arba nutraukti gydymą.

Jūs turite pasikonsultuoti su gydytoju:
-	jei kosėjate ilgiau nei 7 dienas,
-	jei kosulys atsinaujino,
-	jei kosulį lydi karščiavimas, bėrimas ar galvos skausmas,
-	jei kosėjate gleivėmis, sumaišytomis su krauju ar pūliais.

Vaikams ir paaugliams
Šis vaistas nėra skirtas vartoti vaikams ir paaugliams.

Kiti vaistai ir Sytain
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Sytain poveikis ir kartu vartojamų vaistų poveikis gali sąveikauti.

Nerekomenduojama vartoti Sytain kartu su kosulį slopinančiais vaistais.
Nebuvo pastebėta sąveikos su vaistais, dažniausiai vartojamais kvėpavimo takų ligoms gydyti, tokiais kaip teofilinas, eritromicinas, amoksicilinas, sulfametoprimas (sulfametoksazolas ir trimetoprimas), bronchus plečiantys vaistai (vaistai, skirti kvėpavimo takams išplėsti).

Nustatytas abipusis poveikio sustiprėjimas, kai erdosteinas vartojamas kartu su salbutamoliu ir budezonidu (vaistais nuo kvėpavimo sutrikimų).

Sytain padidina kai kurių antibiotikų, tokių kaip amoksicilinas ir klaritromicinas, koncentraciją gleivėse, kurie vartojami gydymo tikslais.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. 

Duomenų apie erdosteino vartojimą nėštumo ir žindymo laikotarpiu yra nedaug, todėl Sytain negalima vartoti nėštumo ar žindymo laikotarpiu.

Vairavimas ir mechanizmų valdymas
Nebuvo pastebėta jokio šalutinio poveikio dėmesiui.


3.	Kaip vartoti Sytain

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Suaugusiems:
Įprasta dozė yra 1 kapsulė (300 mg) 2–3 kartus per parą prieš valgį, valgio metu arba po valgio.

Kapsulę reikia nuryti visą, užgeriant stikline vandens.

Gydymo trukmė:
Terapinis poveikis paprastai pasireiškia per 3–4 dienas.
Jei simptomai pablogėja arba nepagerėja per 7 dienas vartojant šį vaistą, kreipkitės į gydytoją.
Nevartokite šio vaisto ilgiau nei 7 dienas be gydytojo patarimo.
Sergant lėtinėmis ligomis ir kitomis būklėmis, kai šis vaistas vartojamas pasitarus su gydytoju, gydymo trukmę nustato gydytojas.

Ką daryti pavartojus per didelę Sytain dozę
Perdozavus arba atsitiktinai prarijus vaikui, kreipkitės į gydytoją.

Pamiršus pavartoti Sytain 
Jei pamiršote išgerti Sytain dozę, išgerkite ją, kai tik prisiminsite, arba tęskite kitos dozės vartojimą įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kartais gali pasireikšti šalutinis poveikis virškinimo traktui, pvz., rėmuo, pykinimas ir retai – viduriavimas. Kai kuriais atvejais gydymo pradžioje pasireiškė skonio sutrikimai.

Padidėjusio jautrumo (alerginės) reakcijos, pvz., odos bėrimas ar padidėjusi temperatūra, yra labai retos.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Sytain

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Sytain sudėtis
-	Veiklioji medžiaga yra erdosteinas. Kiekvienoje kietojoje kapsulėje yra 300 mg erdosteino.
-	Pagalbinės medžiagos yra:
Kapsulės turinys: povidonas K30, mikrokristalinė celiuliozė, magnio stearatas;
kapsulės apvalkalo sudėtis: želatina, titano dioksidas (E171), geltonasis geležies oksidas (E172), indigokarminas (E132).

Sytain išvaizda ir kiekis pakuotėje
Kietosios želatinos kapsulės su baltais granuliuotais arba šiek tiek suspaustais milteliais kietojoje kapsulėje su matiniu gelsvu korpusu ir matiniu žaliu dangteliu; kapsulės ilgis – maždaug 19 mm.

Pakuotės dydis: 10 arba 20 kapsulių.

Gali būti tiekiamos ne visų dydžių pakuotės.

Registruotojas 
Zakłady Farmaceutyczne POLPHARMA S.A.
ul. Pelplińska 19, 83-200 Starogard Gdański, Lenkija

Gamintojas
Balkanpharma Razgrad AD
68 Aprilsko vastanie bld. 
Razgrad 7200 
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą:
POLPHARMA S.A. atstovybė Lietuvoje
E. Ožeškienės g. 18A
LT-44254 Kaunas
Tel. +370 37 325131

Šis vaistas Europos ekonominės erdvės valstybėse narėse registruotas tokiais pavadinimais:
Čekija 	Sytain
Vengrija	Erdotermin 300 mg kemény kapszulak
Latvija	Sytain 300 mg kietosios kapsulės
Lietuva	Sytain 300 mg cietās kapsulas
Slovakija	Sytain

Šis pakuotės lapelis paskutinį kartą peržiūrėtas 2026-09-18.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

